
BELGIA

În Belgia, siguranţa manifestărilor culturale şi sportive este reglementată în conformitate cu Legea din 9 februarie 1994 privind siguranţa produselor şi a serviciilor, de punere în aplicare a directivelor UE privind siguranţa produselor
. Această reglementare se regăseşte în Decretul regal din 10 iunie 2001 privind manifestările de orice tip.

Proprietarul unui spaţiu trebuie să se asigure, că toate dispoziţiile privind siguranţa publicului se pun în practică prin analize de risc, implementarea măsurilor preventive necesare, semnalizare adecvată a ieşirilor şi traseelor de urgenţă, controale periodice şi întreţinerea instalaţiilor. În acest sens, se au în vedere o serie de standarde europene relevante.

Potrivit Codului valon privind amenajarea teritoriului, urbanism, patrimoniu şi energie, Guvernul poate emite regulamente de planificare regionale care conţin  prevederi prin care să asigure siguranţă, conservarea, frumuseţea clădirilor, instalaţiilor şi împrejurimile lor, inclusiv protejarea acestora împotriva incendiilor şi a riscurilor previzibile.

Dosarele de licenţiere a imobilelor şi parcurilor de distracţii trebuie să cuprindă schemele propuse pentru alimentarea cu apă şi energie electrică, tratarea apelor uzate, canalizare, eliminarea deşeurilor şi a reţelei de combatere a incendiilor.

În fiecare an, spaţiul este examinat, fiind acreditat de un organism de inspecţie independent, acreditat de către guvernul belgian. Acest organism nu face parte din cadrul serviciilor specifice ale municipalităţilor.

Serviciile specifice care sunt sarcini standard ale municipalităţilor sunt organizate împreună prin asociaţiilor de municipii, potrivit art. 162 din Constituţie. Cele mai multe dintre acestea operează în mai multe domenii, cum ar fi apa potabilă şi gestionarea apelor uzate, distribuţia apă, înhumările, distribuţia de energie electrică, dezvoltarea economică, distribuţia de gaze, distribuţia TV şi servicii Internet, servicii sociale, laboratoare de sănătate publică, transport public (numai pentru Bruxelles). Acestea pot lua forma unor societăţi cu răspundere limitată, cooperative cu răspundere limitată sau  asociaţii non-profit. În Valonia, municipalităţile pot crea entităţi locale pentru gestionarea anumitor competenţe la nivel municipal şi provincial
.

CROAŢIA
Legea privind protecţia împotriva incendiilor
 reglementează sistemul de protecţie specific, care include acţiuni de planificare, adoptarea de norme pentru protecţia la foc a clădirilor, crearea de entităţi pentru activitatea de stingere a incendiilor, de finanţare a cadrului legal de protecţie împotriva incendiilor, de formare a cadrelor, precum şi de acreditare a clădirilor.

Legea defineşte activităţile şi structurile implicate în această activitate: unităţi de stingere a incendiilor sau de voluntariat. Înfiinţarea de unităţi de stingere a incendiilor este în responsabilitatea organelor locale reprezentative, potrivit prevederilor Legii autonomiei locale, în conformitate cu planurile de protecţie.

Unitatea naţională de intervenţie a pompierilor îndeplineşte toată activitatea de planificare, de rezolvare a problemelor tehnice şi operaţionale, legate de pregătirea operaţională a cadrelor şi echipamentelor, în special pentru pompierii care acţionează în spaţiu deschis, oferă asistenţă tehnică directă şi oferă suplimentar capacităţi şi resurse în caz de catastrofe, accidente majore şi accidente cu bunuri periculoase pe teritoriul croat
. Unitatea este implicată în diferite tipuri de acţiuni de intervenţii de protecţie şi salvare, în principal, complexe.

Regulamentul cu privire la organizarea internă a Administraţiei de stat pentru Protecţie şi Salvare prevede faptul că în Direcţia de Stat pentru Protecţie şi Salvare funcţionează Serviciul independent pentru inspecţii. Acesta are următoarele atribuţii:

- realizarea de inspecţii pentru punerea în aplicare a legilor şi regulamentelor în domeniu;

- efectuează procedurile administrative legate de inspecţii în primă instanţă;

- participă la controalele şi inspecţii în colaborare cu alte servicii de inspecţie;

- determină legalitatea structurii interne a brigăzilor publice de pompieri, pregătirea şi înzestrarea acestora, precum şi finanţarea activităţilor;

- colectează date şi informaţii pentru a stabili faptele şi pentru a analiza starea de fapt în domeniul lor de competenţă;

- pregăteşte documentele experţilor, analizele, studiile şi proiectele în domeniul supravegherii şi inspecţiei;

- asigură armonizarea reglementărilor în domeniul protecţiei şi salvării, precum şi a stingerii incendiilor;

- coordonează activitatea şi acţiunile inspectorilor de protecţie şi salvare şi a inspectorilor din domeniul de stingere a incendiilor, inclusiv activitatea de licenţiere a imobilelor în care se desfăşoară activităţi culturale, sportive sau de altă natură, care să implice participarea publicului;

- propune planurile de lucru în domeniul de activitate;

- propune şi pune în aplicare formarea profesională a inspectorilor.

Vulnerabilitatea comunităţilor se estimează pe baza analizelor, luând în calcul următoarele aspecte
:

- expunerea la impactul posibil al unei situaţii de urgenţă;

- densitatea populaţiei care este expusă în cadrul unui eveniment cu caracter extraordinar;

- cadrul de desfăşurare a unui eveniment extraordinar;

- nivelul de instruire şi pregătire a populaţiei în caz de apariţie a unui dezastru sau a unui accident major;

- soliditatea sistemului de alertă timpurie şi de a celui comunicare;

- disponibilitatea grupurilor de intervenţie şi a resurselor disponibile pentru protecţie şi salvare;

- punerea în aplicare a măsurilor preventive în toate sectoarele de interes;

- factorii culturali care afectează atitudinea individuală şi colectivă a publicului faţă de pericolele potenţiale.

DANEMARCA

În Danemarca, locurile de distracţii sunt sub jurisdicţia Poliţiei Naţionale, fiind reglementate de Legea nr. 444 din 9 iulie 2004, cu modificările ulterioare.

Schema de securitate aplicabilă în Danemarca este aproape identic cu sistemul suedez, ceea ce înseamnă că:

- toate locurile sunt inspectate şi licenţiate de către un organism de inspecţie independent, autorizat de către Poliţie şi certificate de DANAK;

- toate inspecţiile au loc în conformitate cu norma Euro 13.814;

- toate incintele trebuie să fie construite în conformitate cu codurile de construcţie daneze, precum şi cu legislaţia de mediu;

- toate spaţiile trebuie să fie construite şi exploatate în conformitate cu legislaţia naţională de sănătate şi siguranţă.

ESTONIA
Un eveniment public este definit de lege drept un eveniment de divertisment, comercial, o competiţie sau un spectacol, care impune prezenţa publicului.

Conform Legii privind protecţia împotriva incendiilor, cerinţele de siguranţă care trebuie aplicate evenimentelor publice sunt
:

- un eveniment public poate fi organizat într-o clădire/incintă, care are un număr  prescris de rute şi ieşiri de evacuare, pentru un număr maxim de persoane, reprezentat de capacitatea clădirii/incintei;

- în cazul în care un eveniment public are loc în spaţii cu mai mult de 200 de locuri, scaunele şi rândurile de siguranţă trebuie să fie interconectate sau fixate pe podea pentru a asigura evacuarea în condiţii de siguranţă;

- în timpul unui eveniment public care are loc într-o clădire, este interzisă reducerea lăţimii culoarului dintre rândurile din sală, pentru a plasa locuri suplimentare; 

- trebuie să fie posibilă informarea promptă a cetăţenilor, în cazul unor eventuale pericole.

Organizarea de evenimente publice în clădiri sau zone care nu sunt destinate acestui scop poate fi realizată doar cu aprobarea Consiliului de salvare al localităţii respective, în următoarele condiţii:

• evenimente publice cu mai mult de 150 de participanţi în interiorul unei clădiri care nu are această destinaţie, în cazul în care sunt asigurate condiţiile de evacuare de siguranţă;

• evenimente publice cu mai mult de 300 de participanţi în construcţii provizorii, în cazul în care sunt asigurate condiţiile de evacuare de siguranţă.

Înainte de organizarea de evenimente publice în clădiri sau zone care nu sunt destinate acestui scop sau în timpul instalării unei construcţii provizorii, organizatorul evenimentului public este obligat să verifice:

- situaţia de securitate generală a clădirii, în special în domeniul incendiilor;

- marcajele de evacuare sau de urgenţă şi ieşirile;

- existenţa căilor şi ieşirilor de evacuare, precum şi realizarea unei analize privind capacitatea de evacuare a persoanelor;

- existenţa şi starea de funcţionare a instalaţiilor de siguranţă pentru stingerea incendiilor;

- existenţa echipamentului de salvare;

- starea şi funcţionarea echipamentului aflat în incintă;

- alte circumstanţe care pot provoca un incendiu.

Organizatorul trebuie să realizeze un plan al clădirii în cazul organizării unui eveniment public, care este organizat într-un spaţiu care nu este destinat acestui scop, pe care să evidenţieze traseele ​​de evacuare şi rutele de acces ale vehiculelor de salvare. Planul trebuie să fie depus la centrul de salvare locală.

Spaţiile în care se organizează evenimente trebuie să dispună de instalaţii de siguranţă în cazul producerii de incendii:

- senzori autonomi de alarmă;

- sistem autonom de alarmă;

- sistem automat de alarmă;

- sistem automat de stingere a incendiilor;

- iluminat de urgenţă;

- protecţie la trăsnet;

- echipament antifum şi de extragere a căldurii;

- hidranţi şi furtune de stingere a incendiilor;

- echipamente şi utilităţi destinate pentru detectarea incendiilor, pentru stoparea răspândirii focului şi a fumului, precum şi pentru operaţiunile de evacuare şi salvare în condiţii de siguranţă.

Obligaţiile proprietarilor de instalaţii de securitate contra incendiilor sunt:

- asigurarea ordinii de lucru a instalaţiilor de securitate şi verificarea performanţelor acestora;

- organizarea, monitorizarea, verificarea şi întreţinerea instalaţiilor de securitate prevăzute;

- deţinerea documentaţiei instalaţiilor de stingere a incendiilor.

Cerinţele pentru proiectarea, instalarea, verificarea şi întreţinerea instalaţiilor de protecţie împotriva incendiilor:

 • proiectarea, instalarea, verificarea şi întreţinerea instalaţiilor de securitate contra incendiilor trebuie să fie conforme cu reglementările tehnice şi instrucţiunile producătorului, care reprezintă condiţii necesare pentru îndeplinirea funcţiilor propuse;

 • proprietarul unei clădiri rezidenţiale trebuie să echipeze încăperile în care se află publicul cu senzori autonomi de alarmă de incendiu;

• cerinţele privind selecţia şi instalarea sistemelor de securitate, marcarea traseelor de ieşire şi întreţinerea acestora pot fi stabilite prin regulament emis de către ministrul de resort.

Autorităţile de stat care supraveghează aplicarea prevederilor menţionate sunt:

1) Consiliul de salvare - pe întreg teritoriul naţional;

2) Autoritatea de Supraveghere Tehnică din Estonia - în domeniul cerinţelor de siguranţă în domeniul incendiilor, în cazul transporturilor feroviare şi construcţiilor subterane;

3) Administraţia Aviaţiei Civile - în domeniul cerinţelor de siguranţă în domeniul incendiilor în cazul aviaţiei civile;

4) Administraţia Maritimă din Estonia;

5) Ministerul Apărării;

6) Inspectoratul de Mediu - în domeniul cerinţelor de siguranţă referitoare la incendiile din zonele acoperite cu păduri şi alte vegetaţii.

Consiliul de salvare poate angaja experţi pentru evaluarea siguranţei la incendii dacă nu există reglementări relevante cu privire la anumite tipuri de clădiri, echipamente, activităţi sau materiale de construcţii. Costurile cu experţii vor fi plătite de către persoana care deţine echipamentul sau doreşte să construiască sau să folosească o clădire.

 Un funcţionar al unei autorităţi de aplicare a legii poate intra într-un imobil în care a avut loc un incendiu doar în prezenţa proprietarului sau a unei persoane desemnate de acesta. 

FINLANDA
Legea salvării (2011)
 prevede că un organizator de evenimente este obligat să pregătească un plan de securitate, în scris, înainte de eveniment. Documentul trebuie să includă un plan de salvare aprobat de serviciile de poliţie şi salvare, care să conţină informaţii privind modalitatea de acţiune în situaţia unui incendiu, traseele de ieşire, existenţa echipamentelor de stingere, pregătirea de prim ajutor a personalului auxiliar.

În plus, faţă de planul de salvare, planul de securitate sau de urgenţă trebuie să includă informaţii detaliate cu privire la aspectele legate de siguranţă persoanelor participante la eveniment, cum ar fi, procedurile de urgenţă, alte probleme de securitate, capacitatea incintei, programul manifestării, acţiunile de salubrizare, precum şi o evaluare a riscurilor, care să fie întocmite de o persoană competentă.

Planul de urgenţă pentru un eveniment public se depune la autoritatea regională de salvare, sinonimă a ISU, cu cel puţin 14 zile înainte de eveniment. În cazul în care autorităţile de salvare regionale consideră că detaliile şi evaluarea pericolelor şi riscurilor prezentate sunt inadecvate, pot returna planul de revizuire. Aceeaşi autoritate trebuie să efectueze inspecţia capacităţilor de stingere a unui incendiu. Atunci când este necesar, aceasta informează poliţia şi autorităţile de sănătate responsabile de asigurarea asistenţei medicale de urgenţă, conform planurilor prezentate. 

Autorităţile de salvare regionale vor fi notificate, în prealabil, de utilizarea explozivilor sau a substanţelor chimice extrem de inflamabile, conform prevederilor Legii privind manipularea şi depozitarea produselor chimice periculoase şi a explozivilor (390/2005).

Este de datoria organizatorilor sau deţinătorilor de spaţii utilizate pentru spectacole să se asigure că incinta este echipată cu un număr adecvat de alarme de fum sau alte dispozitive de detectare timpurie a unui incendiu.

Organizatori de evenimente trebuie să încheie o asigurare de răspundere civilă. Aceasta nu este obligatorie, dar în cazul în care desfăşurarea evenimentului poate conduce la rănirea unor persoane sau distrugerea proprietăţii publice sau private, poliţia poate solicita organizatorului încheierea unei asigurări de răspundere civilă înainte de acordarea permisiunii de a organiza un eveniment. Această cerinţă se aplică pentru evenimentele publice unde participă un număr mare de oameni şi unde este folosită o tehnologie deosebită, inclusiv utilizarea de substanţe periculoase, cum sunt materialele pirotehnice.

Proprietarul şi managerul unei clădiri de orice tip, comercial sau industrial trebuie să se asigure că ieşirile şi pasajele de urgenţă sunt în stare de funcţionare, fără obstacole, putând fi folosite într-o manieră sigură şi eficientă. Acestea trebuie să fie în mod corespunzător indicate şi luminate, dispoziţii suplimentare putând fi adoptate prin decret al Ministerului de Interne.

Drumurile şi căile de acces pentru accesul autovehiculelor în situaţii de urgenţă trebuie păstrate în stare de funcţionare. 

Următoarele consumabile şi echipamente necesare se păstrează în stare de funcţionare, trebuind întreţinute şi inspectate în mod corespunzător:

1) echipamente de stingere a incendiilor;

2) echipamente de salvare;

3) detectoare de incendiu, dispozitive de alarmă şi alte dispozitive de indicare a riscului de accident;

4) indicatoare pentru căile de evacuare;

5) materiale şi echipamente pentru adăposturi de protecţie civilă.

Prin decret al Ministerului de interne pot fi emise dispoziţii suplimentare cu privire la următoarele chestiuni:

- detalii tehnice şi proceduri privind întreţinerea echipamentelor;

- calendarul şi intervalele de întreţinere şi inspecţie;

- înregistrarea măsurilor.

Managerii de spitale, case de îngrijire pentru persoanele în vârstă şi alte structuri instituţionale de îngrijire, penitenciare, unităţi rezidenţiale care sunt locuite sau care oferă diferite servicii, trebuie să întocmească rapoarte şi planuri prin care să se asigure că persoanele care se află în aceste spaţii pot fi evacuate în siguranţă, într-o situaţie de urgenţă. 

Ministerul de Interne este responsabil de pregătirea şi organizarea serviciilor de salvare la nivel naţional, precum şi de coordonarea activităţilor diferitelor ministere şi sectoare din domeniul serviciilor de salvare. Agenţiile administrative de stat regionale supraveghează activitatea serviciilor de salvare şi calitatea acţiunilor desfăşurate. 

Municipalităţile sunt responsabile solidar pentru serviciile de salvare în colaborare cu structurile specifice care îşi desfăşoară activitatea în sectorul de competenţă. 

Departamentele de salvare răspund de îndeplinirea următoarelor sarcini:

- orientarea, educarea şi furnizarea de consultanţă în domeniul specific de activitate, cu scopul prevenirii incendiilor şi a altor accidente, luarea de măsuri adecvate în cazul producerii de accidente, precum şi pentru limitarea consecinţelor accidentelor;

- îndeplinirea atribuţiilor serviciilor de salvare;

- avertizarea populaţiei de posibilitatea producerii de accidente şi existenţa unor situaţii periculoase.

Orice persoană care în mod deliberat sau din neglijenţă:

- nu ia măsurile corespunzătoare pentru evitarea riscului de producere a unui incendiu;

- încalcă interdicţia de a face un foc deschis în spaţii neadecvate, inclusiv terenuri forestiere;

- neglijează sarcinile stabilite de Departamentul de salvare pentru organizarea de manifestări sau nu trimite rapoartele şi planurile solicitate;

- nu respectă cerinţele de siguranţă împotriva incendiilor şi măsurile de siguranţă de evacuare stabilite în situaţiile în care sunt utilizate materiale inflamabile;

- nu se asigură de funcţionalitatea ieşirilor de urgenţă, încalcă cerinţele de asigurare a unor căi de intervenţie în situaţii de urgenţă sau nu indică în mod corespunzător căile şi pasajele de evacuare;

- nu respectă termenul de prezentare a unui plan de urgenţă în cazul organizării  unui eveniment public;

- nu-şi îndeplineşte obligaţia de a participa la operaţiunile de salvare atunci când este cazul;

- încalcă interdicţia de a părăsi locul unui incendiu sau accident, etc.,

se sancţionează cu amendă, atunci când nu s-au produs decese sau daune materiale. În cazul în care au loc evenimente ce conduc la decesul unor persoane sau la pagube materiale semnificative, răspunderea civilă se înlocuieşte cu răspunderea penală.

FRANŢA
Reglementările specifice sunt în responsabilitatea Ministerul de Interne şi  constau din două seturi de acte normative: 

- reglementări pentru evaluarea şi clasificarea materialelor; 

- reglementări generale şi specifice pentru clădiri destinate pentru primirea de public. În această categorie sunt incluse toate punctele de vânzare, mall-urile, şcolile, taberele de vacanţă, sălile de sport, hotelurile şi restaurante, sălile de concerte, locaşurile de cult, băncile şi birourile.

Conform legii, materialele de construcţii se împart în 5 categorii, de la M0 la M4, M0 fiind categoria materialelor neinflamabile.

O nouă lege privind siguranţa spaţiilor de divertisment a fost adoptată în anul 2008. Cea mai importantă prevedere este aceea care vizează modalitatea de inspecţie, care este realizată de un organism independent, autorizat de Guvern. Toate spaţiile care compun imobilul utilizat în scopuri culturale sau sportive trebuie să fie proiectate, construite, instalate, exploatate şi întreţinute în condiţii de maximă siguranţă.
Reglementările franceze în domeniul protecţiei contra incendiilor cuprind  dispoziţii generale şi specifice pentru diferite tipuri de construcţii
:

- clădiri deschise publicului;

- clădiri de birouri;

- clădiri de locuinţe;

- clădiri deosebite (în ceea ce priveşte regimul de înălţime).

Clasele de reglementare a incendiilor pentru diferite tipuri de imobile sunt cuprinse între J şi REF:

• tip J - imobile cu facilităţi de primire pentru persoanele în vârstă şi cele cu dizabilităţi;

• tip L - săli de audieri, conferinţe, întâlniri, spectacole, etc;

• tip M - magazine şi centre comerciale;

• tip N - restaurante şi baruri;

• tip O - hoteluri şi pensiuni;

• tip P - săli de dans şi spaţii de jocuri;

• tip R - centre de vacanţă şi de petrecere a timpului liber, fără cazare;

• tip REF - refugii montane.

Altă clasificare are la bază numărul de persoane care se pot afla la un moment dat în imobil:

I. peste 1.500 de persoane;

II. 701 - 1.500;

III. 301 - 700;

IV. < 300;

V. sub 100 de persoane.

Direcţia generală pentru securitate civilă şi gestionarea crizelor are în compunere următoarele structuri:

- inspecţia pentru apărare şi securitate civilă;

- brigada de pompieri;

- direcţia pentru planificarea şi gestionarea crizelor;

- sub-direcţia pentru capabilităţi naţionale.

Inspectoratul pentru Operaţiuni de Urgenţă asigură inspecţia tuturor departamentelor, verificând dacă activitatea acestora este în spiritul legii şi al reglementărilor existente. Poate propune măsuri specifice de creştere a eficienţei, în ceea ce priveşte organizarea, antrenarea, echiparea şi utilizarea resurselor. Este format din 5 subdiviziuni, cu atribuţii specifice:

- Misiunea pentru Relaţii Internaţionale, care centralizează date privind acţiunile internaţionale realizate în domeniul SAR;

- subdiviziunea pentru Administraţie şi Modernizare, care asigură politica de management şi are atribuţii în ceea ce priveşte politica de personal. Asigură recrutarea personalului necesar departamentelor de securitate civilă. Are ca atribuţii stabilirea bugetului Directoratului pentru Operaţiuni de Urgenţă şi funcţionarea Centrului de Documentare;

- subdiviziunea pentru Prevenirea Pericolelor şi Apărare Civilă, care  realizează studiile de cercetare în domeniu. Participă la acţiuni de prevenire şi întocmeşte reglementările pentru pregătirea operaţiunilor. De asemenea, defineşte politica şi cadrul de acţiune pentru toate tipurile de operaţiuni de urgenţă; 

- subdiviziunea pentru Pompieri, care realizează informările necesare pentru situaţii de stingere a incendiilor. Asigură managementul serviciilor de pompieri şi coordonează pregătirea personalului care lucrează în domeniu. Funcţionează ca o interfaţă între industria autohtonă de produse de profil şi piaţa externă, realizând achiziţionarea de produse necesare desfăşurării activităţii; 

- subdiviziunea de Cooperare Militaro-civilă privind Serviciile de Urgenţă, care are atribuţii privind coordonarea acţiunilor referitoare la stingerea incendiilor, fiind o structură care se ocupă, în special, de protecţia mediului. Are în subordine Centrul Interministerial Operaţional de Criză (COGIC). Conlucrează cu Directoratul General al Poliţiei Naţionale şi cu cel al Jandarmeriei pentru desfăşurarea de operaţiuni de urgenţă, la care participă atât civili, cât şi militari, atunci când situaţia o impune. Asigură implementarea măsurilor pentru combaterea ameninţărilor nucleare, radiologice, biologice şi chimice. Participă la managementul acţiunilor de alertare, transmitere de date şi informări operative a reţelei de structuri de intervenţie. 

GERMANIA
Prevenirea incendiilor este reglementată la nivel regional prin norme specifice aplicabile în domeniul construcţilor (Landesbank Bauordnungen). Normele indică specificaţiile de utilizare, în timp ce testele de evaluare şi clasificare sunt cuprinse în standardele DIN 4102. Structura care verifică aplicarea normelor este autoritatea administrativă. 

Conform standardului DIN 4102, materialele se împart în următoarele categorii: A1 şi A2 - materiale non combustibile; B1 - materiale dificil de inflamat; B2 - materiale normal inflamabile; B3 - materiale uşor inflamabile.

Reglementările se aplică spaţiilor unde funcţionează cuptoare, restaurante, clădiri comerciale, spitale, spaţii culturale, locuri de întâlnire, proprietăţi industriale, etc.

Normele impun utilizarea următoarelor materiale:

• pereţi exteriori: - suprafaţă exterioară, inclusiv strat izolator B2 (structuri cu maxim 2 etaje) / A(B1) (structuri cu scări exteriore de evacuare) / B1 (structuri fără scări exteriore de evacuare); - strat de izolare inter-spaţiu B2/B1/B1; - fereastră cadru B2/B2/; - elemente transparente B2/B2.

• pereţi interiori: - camere utilizate B2/B2 (indiferent de modul de evacuare);        -suprafeţele scărilor şi rutele de evacuare, inclusiv parapeţi B2/A;

• etaje: plafoane suspendate B2/A (B1); - straturi izolatoare B3/B3; 

• acoperişuri: 
- acoperirea straturilor B2/B2; 
- izolarea straturilor B2/B2; 
- luminatoare şi panouri transparente B2/B1; 
- jgheaburi şi burlane B2/B1;

• sisteme: 
- ţevi: B2/B1; 
- echipamente băi B2/B2; 
- sisteme de ventilaţie a) canale B1/B1; b) izolare straturi B1/B1; - conducte de izolare B2/B2.

Oficiul Federal de Protecţie Civilă şi Asistenţă în caz de catastrofe (BBK) a fost înfiinţat în anul 2004, fiind în subordinea Ministerului Federal de Interne. 

Oficiul asigură îndeplinirea sarcinilor cu privire la protecţia civilă la nivel federal. Se au în vedere, cu precădere, următoarele elemente: 

- apărarea civilă;

- protecţia sănătăţii;

- protecţia bunurilor culturale;

- alimentarea cu apă potabilă;

- planificarea şi pregătirea de măsuri de urgenţă; 

- planificarea şi pregătirea acţiunilor de cooperare între Federaţie şi landuri, în ceea ce priveşte riscurile speciale;

- planificarea acţiunilor de protecţie a infrastructurilor critice;

- formarea şi instruirea în domeniul protecţiei civile şi dezastrelor;

- medicina de urgenţă în situaţii de dezastru;

- alertarea şi informarea populaţiei;

- extinderea cercetării în domeniul protecţiei civile;

- cooperarea internaţională cu participarea tuturor agenţiilor naţionale de apărare civilă.

Land-urile germane răspund, din punct de vedere juridic, de asigurarea serviciilor de urgenţă, însă deleagă, de obicei, aceste responsabilităţi autorităţilor locale. Municipalităţile, comunele şi oraşele răspund de echiparea corespunzătoare şi operarea departamentelor de pompieri. Legislaţia germană impune acordarea serviciilor de salvare şi de stingere a incendiilor, inclusiv a serviciilor medicale de urgenţă, la niveluri corespunzătoare populaţiei din zonă. În oraşe, aceste servicii sunt asigurate de Biroul de prevenire a incendiilor (AMT37), care este unul dintre departamentele superioare din structura unei municipalităţi.

Spre deosebire de cazurile de incendii, asigurarea asistenţei medicale de urgenţă nu este în mod necesar realizată direct de către municipalitate. În anumite cazuri, municipalitatea furnizează în mod direct serviciul, de obicei, prin intermediul brigăzii de pompieri. Cu toate acestea, serviciile medicale de urgenţă pot fi contractate de municipalitate cu o serie de alţi furnizori potenţiali de servicii, inclusiv organizaţii non-profit ale comunităţii şi companii private.

IRLANDA
Potrivit Codului de practică pentru organizarea de manifestări care implică prezenţa publicului, evaluarea locului de desfăşurare a spectacolului necesită analiza unei largi game de aspecte
:

• numărul de persoane participante şi dispunerea scaunelor;

• facilităţi pentru controlul şi monitorizarea mulţimii;

• dispoziţii de protecţie împotriva incendiilor (inclusiv mijloace de evacuare);

• caracterul adecvat al structurii incintei, inclusiv structurile temporare construite în acest scop;

• caracterul adecvat al instalaţiilor electrice (inclusiv cele suplimentare, temporare) de putere;

• capacitatea de comunicare;

• încălzirea şi ventilaţia incintei, grupuri sanitare şi alte facilităţi; 

• orice impact pe care structurile sau instalaţiile instalate temporar le pot avea asupra celor de mai sus.

Planificarea unui eveniment trebuie să abordeze toate aspectele relevante de siguranţă, inclusiv toate aspectele care ar putea avea un impact asupra desfăşurării unui anumit eveniment. Acestea ar include următoarele elemente:

(i) o strategie de securitate a evenimentului;

(ii) un plan de management al evenimentului, inclusiv numirea unui administrator al evenimentului şi a unui ofiţer de securitate; 

(iii) modalităţile de gestionare a mulţimii: • categoria evenimentului şi natura publicului; • tipul de participare (pe scaune, în picioare sau o combinaţie a acestora; • capacitatea incintei; • facilităţile de control al mulţimii, inclusiv prin montarea de bariere; • angajarea de persoane care să monitorizeze publicul;

(iv) măsuri de siguranţă contra incendiilor, inclusiv proceduri de intervenţie în cazul producerii unui incendiu şi de evacuare;

(v) securitatea clădirii;

(vi) cerinţele impuse pentru instalaţiile electrice;

(vii) măsuri pentru asigurarea de servicii medicale de urgenţă;

(viii) măsuri de igienă, ventilaţie şi asigurarea de apă potabilă;

(ix) comunicare;

(x) pregătirea unui plan de evacuare;

(xi) dispoziţii pentru persoanele cu handicap; 

(xii) alte dispoziţii speciale.

Organizatorul trebuie să întocmească în scris strategia de securitate a evenimentului. Aceasta nu înlocuieşte declaraţia de siguranţă ce trebuie dată de fiecare angajat al organizatorului, în conformitate cu prevederile Legii privind siguranţa şi sănătatea la locul de muncă (1989).

Autorităţile locale au anumite competenţe pe care le pot exercita în legătură cu următoarele aspecte:

- dezvoltarea managementului de securitate în cazul producerii de incendii şi al controalelor structurale, în conformitate cu dispoziţiile legale relevante;

- monitorizarea activităţilor şi aplicarea de controale în domeniul poluării;

- pregătirea acţiunilor aplicabile în alte situaţii de urgenţă.

Camerele de sănătate, care funcţionează la nivel regional, au un rol important în ceea ce priveşte următoarele aspecte:

(i) menţinerea la standarde înalte a serviciilor medicale şi de ambulanţă pentru publicul larg;

(ii) oferirea de consiliere şi îndrumare cu privire la nivelul adecvat de urgenţă medicală;

(iii) furnizarea de servicii medicale de urgenţă la un eveniment, atunci când sunt solicitate;

(iv) oferirea de consiliere cu privire la problemele de sănătate, inclusiv igiena produselor alimentare, precum şi în ceea ce priveşte monitorizarea şi aplicarea reglementărilor legale relevante.

Legea privind controlul construcţiilor (1990) şi reglementările asociate, se aplică clădirilor noi, extensiilor, modificărilor semnificative de construcţie şi modificărilor semnificative de utilizare. 

Cerinţele privind securitatea la incendii a clădirilor priveşte:

B1 - mijloace de evacuare; 

B2 - scări interne;

B3 - structura clădirii; 

B4 - posibilitatea de răspândire a focului în exteriorul clădirilor; 

B5 - accesul şi facilităţile necesare serviciului de pompieri.

Incintele folosite pentru organizarea de spectacole trebuie supuse licenţierii sau înregistrării în temeiul legislaţiei în domeniu, în primul rând a Legii privind sănătatea publică. Licenţele sunt acordate de Curtea Districtuală, care verifică condiţiile ce trebuie respectate de proprietarul imobilului. Licenţele se reînnoiesc anual, dar pot fi acordate şi pe perioade mai mici, de 14 sau 30 de zile. 

Cluburile trebuie să fie înregistrate în conformitate cu prevederile legilor specifice. Similar, certificatele de înregistrare sunt acordate de Curtea Districtuală, care verifică condiţiile ce trebuie respectate de proprietarul imobilului, fiind reînnoite anual. 

Legea privind incendiile prevede anumite competenţe ale autorităţilor abilitate,  inclusiv competenţa de a inspecta clădirile, de a interzice utilizarea unui imobil sau a unei porţiuni a acestuia în situaţia în care nu au fost luate toate măsurile necesare. Proprietarul unui imobil poate contesta hotărârea factorilor de decizie la Curtea districtuală, dacă poate face dovada că a redus nivelul riscului de incendiu.

Angajatorii, inclusiv promotorii de evenimente, trebuie să încheie o asigurare de răspundere civilă, care trebuie să cuprindă atât personalul angajat în desfăşurarea de acţiuni sportive sau culturale, cât şi publicul care participă la astfel de reuniuni.

ITALIA
Acreditarea spaţiilor de divertisment şi a locurilor unde se organizează spectacole publice este reglementată de Ordinul ministerial din 19 august 1996. Acesta se aplică, printre altele, teatrelor, cinematografelor, sălilor de conferinţe, locurilor de divertisment sau care ar putea fi utilizate pentru divertisment, alte spaţii, zone comerciale echipate pentru concerte, cu o capacitate a publicului de peste 100 de persoane, săli de baluri şi discoteci, parcuri de divertisment. 

Sunt excluse din domeniul de aplicare al legii locurile destinate exclusiv pentru întâlnirile de lucru, cele care sunt parte componentă a sediilor instituţiilor, asociaţiilor sau altor entităţi şi sălile de jocuri.

Legea urmăreşte prevenirea incendiilor şi atingerea normelor de siguranţă referitoare la protecţia persoanelor şi a proprietăţii
:

a) reducerea la minimum a cauzelor de producere a unui incendiu;

b) creşterea stabilităţii structurilor de sprijin pentru a se asigura salvarea persoanelor care participă la reuniuni, în cazul apariţiei unui incendiu;

c) limitarea aprinderii şi propagării focului în încăperi;

d) limitarea propagării incendiului în clădiri şi/sau spaţiile adiacente;

e) asigurarea evacuării persoanelor;

f) asigurarea posibilităţilor de intervenţie a serviciilor specializate, în condiţii de siguranţă.


Structura competentă verifică o serie de aspecte tehnice, ce vizează cerinţele şi proprietăţile produselor utilizate pentru construcţia locurilor enumerate:


- hale, coridoare, camere pentru acces direct, rampe, pasaje de ieşire - materiale din clasa 1
, până la un maxim de 50% din suprafaţa totală. Pentru restul suprafeţei este obligatorie utilizarea materialelor de clasa 0; 

- materiale pentru pardoseală - clasa 2, alte materiale de acoperire - clasa 1;

- materiale care se pot aprinde pe ambele părţi (cortine şi alte produse similare) - maximum clasa 1; mobilă, scaune, tapiţerie şi alte produse similare - clasa 1; scaune netapiţate, maxim clasa 2;

- materiale izolante expuse direct la flăcări - clasele 0-1; care nu sunt expuse direct - clasa 1.

 Pentru îmbunătăţirea condiţiilor generale de siguranţă ale încăperilor, acestea trebuie prevăzute cu sisteme automate de detectare a incendiilor, de evacuare a fumului şi de sisteme automate de stingere. În cazul în care spaţiul respectiv este prevăzut cu aceste sisteme, pot fi utilizate materiale din clasele 1, 2 şi 3 în locul celor de clase 0, 1 şi 2, menţionate mai sus, cu excepţia materialelor utilizate pentru cortine, plafoane false, scaune tapiţate şi alte materiale de acoperire, pentru care trebuie utilizate doar materiale de clasa 1
.

Clădirilor cu destinaţia de învăţământ li se aplică prevederile Ordinului ministerial din 26 august 1992, în situaţia în care sunt construcţii noi sau au fost restructurate în proporţie de cel puţin 50%.

Protecţia civilă este o sarcină atribuită Serviciului Naţional de Protecţie Civilă, ale cărui atribuţii sunt stabilite de Legea nr. 225/1992. 

Acest serviciu are ca principale componente administraţia centrală a statului, provinciilor şi regiunilor autonome, precum şi administraţiile municipalităţilor şi comunităţilor montane. Pe lângă administraţii, din Serviciul Naţional de Protecţie Civilă fac parte:

- Corpul naţional pentru stingerea incendiilor;

- forţele armate;

- poliţia;

- Corpul de stat al pădurarilor;

- comunitatea ştiinţifică;

- Crucea Roşie italiană;

- Structura naţională a salvamontiştilor şi speologilor;

- organizaţii de voluntari.

Serviciul Naţional funcţionează la nivel central, regional şi local, respectând în acelaşi timp principiul subsidiarităţii. Primul răspuns de urgenţă, indiferent de natura şi amploarea evenimentului, trebuie să fie dat la nivel local, fiind de resortul municipalităţii, instituţia cea mai apropiată de cetăţean. Atunci când amploarea evenimentului depăşeşte resursele disponibile ale municipalităţilor, are loc mobilizarea nivelurilor superioare, printr-o coordonare integrată: provincie, regiune, stat.

Tot acest sistem complex este coordonat de preşedintele Consiliului de Miniştri, care are în subordine Serviciul Naţional de Protecţie Civilă
. 


Corpul naţional de combatere a incendiilor are obligaţia de a asigura desfăşurarea operaţiunilor de salvare de urgenţă, chiar şi în evenimentele în care sunt implicate substanţe non-convenţionale, precum şi operaţiunile de prevenire a incendiilor. Acesta funcţionează pe tot teritoriul Italiei, cu excepţia regiunii Valle d'Aosta, a provinciilor Bolzano şi Trento, şi dispune de aproximativ 35.000 de angajaţi şi voluntari.

De asemenea, Corpul naţional de combatere a incendiilor oferă servicii care necesită abilităţi tehnice pentru echipamente extrem de specializate şi resurse adecvate şi realizează studii tehnice şi teste experimentale în domeniul specific.

Reglementările privind lista de activităţi cuprinse în inspecţiile ce implică luarea de decizii în domeniul prevenirii incendiilor sunt proporţionale cu gradul de risc, cu sectorul unde se aplică şi cu nivelul de protecţie care trebuie acordat cetăţenilor.  

În categoria A sunt incluse reglementările tehnice, care sunt caracterizate printr-un nivel scăzut de complexitate. Categoria B cuprinde activităţile din categoria A, care au un nivel superior de complexitate, iar ultima categorie cuprinde activităţi complexe, care pot fi sau nu reglementate tehnic.   

Printre operaţiunile tehnice desfăşurate de Corpul naţional se regăsesc:

- misiunile de salvare tehnică din timpul incendiilor, căderile necontrolate de energie, colapsul structurilor clădirilor, alunecările de teren, inundaţiile sau alte calamităţi naturale;

- misiunile tehnice împotriva riscurilor rezultate din utilizarea de substanţe nucleare şi ameninţărilor cu produse chimice, biologice şi radiologice.

În evenimentele de protecţie civilă, Corpul naţional funcţionează ca o componentă de bază a Serviciului Naţional de Protecţie Civilă şi asigură, în cadrul expertizelor tehnice, managementul operaţiunilor tehnice de urgenţă în conformitate cu gradul de coordonare prevăzut de legislaţia actuală.

Ca parte a structurii instituţionale din domeniul apărării civile, Corpul naţional se confruntă cu riscurile generate de infracţiuni neconvenţionale comise împotriva persoanelor sau bunurilor, utilizarea de arme nucleare, chimice, biologice şi radiologice; 

contribuie la pregătirea unităţilor de stingere a incendiilor pentru forţele armate; contribuie la pregătirea apărării civile naţionale şi regionale; oferă servicii de formare a unităţilor responsabile de protecţia populaţiei civile; participă cu structurile sale în colegiile responsabile de apărare civilă.

Serviciile de protecţie împotriva incendiilor sunt de competenţa exclusivă a Ministerului de Interne, care exercită această activitate prin intermediul Corpului Naţional. Protecţia împotriva incendiilor este o funcţie de interes public major destinată siguranţei vieţii, protecţiei proprietăţii şi a mediului, prin promovare, studiere, pregătire, măsurare, standardizare, crearea de moduri noi de acţiune, cu scopul de a preveni apariţia un incendiu şi de a limita consecinţelor sale
.

MAREA BRITANIE
Potrivit prevederilor Legii privind sănătatea şi securitatea în muncă şi a Regulamentului privind managementul sănătăţii şi securităţii la locul de muncă, organizatorii de evenimente, promotori de concerte, concesionari sau contractori cu studii de specialitate au obligaţia de a proteja sănătatea şi securitatea lucrătorilor şi a altor persoane care pot fi afectate de această activitate.

În plus, legislaţia în domeniu - Legea privind licenţierea locurilor private de distracţie, Legea privind guvernarea locală şi Legile teatrelor şi cinematografelor - impune obţinerea unei licenţe care să permită utilizarea unui sediu pentru următoarele activităţi
:

(a) spectacole de orice fel cu public;

(b) concursuri sportive cu public;

(c) concerte muzicale sau spectacole promovate pentru un câştig privat;

(d) spectacole teatrale sau cinematografice, expoziţii, etc., în cazul în care acestea se desfăşoară cu public.

Managerul care obţine licenţa trebuie să ia toate măsurile de precauţie rezonabile pentru siguranţa tuturor persoanelor care folosesc incintele, trebuind ca în orice moment să deţină controlul asupra tuturor părţilor componente ale sediului respectiv. Licenţiatul poate delega competenţele sale, în scris, unui alt manager care să se ocupe de manifestarea respectivă. În această situaţie, autorizaţia trebuie să fie păstrată la sediu şi să fie disponibilă pentru inspecţia pe care o poate realiza un ofiţer de poliţie sau altă persoană autorizată.

Managerul unei activităţi dintre cele enumerate mai sus trebuie să posede o licenţă naţională pentru activităţi de entertainment sau o altă calificare echivalentă, care trebuie prezentată Consiliului local. 

La sediul autorizat pentru desfăşurarea evenimentului, precum şi în alte spaţii ce pot fi impuse de Consiliu, trebuie să existe cel puţin un membru al staff-ului organizatorilor, care să fie instruit în mod corespunzător de către o autoritate recunoscută în domeniul prevenirii şi stingerii incendiilor. Această persoană nu trebuie să desfăşoare alte activităţi şi trebuie să se distingă de alţi membri ai personalului. 

Autorităţile care au competenţe în ceea ce priveşte activităţile de salvare şi de stingere a incendiilor sunt următoarele:

- consiliul local al unei zone non-metropolitane;

- consiliul regional al unei zone non-metropolitane, pe un teritoriu în care nu există nici un consiliu local;

- Autoritatea pentru situaţii de urgenţă şi stingerea incendiilor din Londra;

- Autoritatea de apărare civilă metropolitană.

Structurile menţionate iau măsuri pentru:

(a) furnizarea de informaţii şi publicitatea în ceea ce priveşte măsurile care trebuie luate pentru prevenirea incendiilor;

(b) acordarea de consiliere, la cerere, despre modul de prevenire a incendiilor şi 

modalitatea de evacuare din clădiri a persoanelor şi bunurilor.

Direcţia pentru siguranţă publică
 este coordonată de un secretar de stat.

Legea privind situaţiile de urgenţă
 oferă cadrul legal pentru asigurarea protecţiei civile în Marea Britanie. 

Legea citată şi Regulamentul privind pregătirea în situaţii urgenţă stabilesc un set de roluri şi responsabilităţi pentru structurile implicate în pregătirea acţiunilor necesare în situaţii de urgenţă şi pregătirea răspunsului adecvat al entităţilor care îşi desfăşoară activitatea în domeniu, la nivel local.

Din structurile implicate fac parte autorităţile locale, serviciile de urgenţă şi structurile serviciului de sănătate naţională (NHS).

Principalele atribuţii ale acestor structuri sunt următoarele:

- evaluarea riscurilor care pot genera situaţii de urgenţă;

- întocmirea de planuri specifice;

- încheierea de acorduri de cooperare;

- informarea, avertizarea şi consilierea publicului;

- coordonarea acţiunilor;

- asigurarea activităţii de voluntariat.

Pentru situaţiile de urgenţă se întocmesc două tipuri de planuri:

- planuri generice, care sunt planuri de bază, ce permit diferitelor structuri să răspundă la o gamă largă de posibile situaţii de urgenţă. Acestea includ proceduri care pot fi folosite în toate cazurile pentru a asigura securitatea personalului implicat în acţiuni şi furnizarea de resurse suficiente pentru a răspunde situaţiei de urgenţă.

- planuri specifice, care se referă fie la un anumit caz de urgenţă, fie la un anumit loc sensibil. Un plan specific se bazează de obicei pe un plan generic şi conţine un set detaliat de măsuri pentru un caz particular.

Autorităţile şi organizaţiile cu responsabilităţi în operaţiunile de salvare-căutare în situaţii de urgenţă sunt următoarele:

- Serviciul de Poliţie coordonează operaţiunile de căutare-salvare terestre şi în apele interne ale ţării, în colaborare cu alte servicii de urgenţă.

 - Serviciul de Pompieri - are competenţe în mobilizarea tuturor resurselor în acţiuni legate de stingerea incendiilor, precum şi în acţiuni maritime, aeronautice şi terestre care nu au legătură cu incendiile.

- Serviciul de Ambulanţă - răspunde în cazurile de urgenţă medicale şi traumatice. În acţiuni limitate, poate fi sprijinită de Serviciul Medical de Urgenţă Aeropurtat (HEMS).  

- Institutul Naţional Regal pentru Operaţiuni de Salvare (RNLI) - reprezintă o organizaţie de voluntari care face parte din Crucea Roşie şi are ca scop salvarea de vieţi şi promovarea securităţii pe mare şi în apele interne ale Marii Britanii.

Organizaţia de voluntari pentru operaţiuni de căutare-salvare terestră este formată din echipe care lucrează sub coordonarea Serviciului de Poliţie şi desfăşoară acţiuni în colaborare cu structuri de salvare montană din Anglia, Ţara Galilor şi Scoţia, precum şi cu unităţi de salvare din peşteri.   

SUEDIA
În Suedia, locurile de distracţii sunt sub jurisdicţia Poliţiei Naţionale. Toate incintele sunt inspectate şi licenţiate de către un organism de inspecţie independent autorizat de către Poliţie şi certificat de SWEDAC, atât în momentul construcţiei, cât şi în cazurile de licenţiere periodică.

Toate inspecţiile au loc în conformitate cu Standardul EN 13814-SS: 2005
, care este identic cu norma Euro 13.814 (cu anumite completări), precum şi cu alte standardele relevante din domeniul energetic şi al siguranţei la incendii. 

Incintele şi spaţiile construite în scop de divertisment trebuie realizate în conformitate cu codurile de construcţie suedeze şi cu legislaţia de mediu, trebuind să fie exploatate cu respectarea legislaţiei naţionale de sănătate şi siguranţă a populaţiei, ceea ce înseamnă, printre altele, că evaluările de risc trebuie să aibă loc pentru toate procedurile de lucru.

Ca parte a sistemului de siguranţă, managerii şi operatorii imobilelor respective trebuie să păstreze un opis al tuturor lucrărilor de întreţinere şi inspecţiilor. Acest opis trebuie să fie accesibil organismului de control independent, precum şi autorităţilor publice.
UNGARIA

Legislaţia oferă un domeniu de reglementare specific destul de limitat pentru organizarea de manifestări culturale şi sportive. Cerinţele de organizare sunt concentrate pe clădirile sau instalaţiile utilizate la astfel de evenimente: 
- gradul de ocupare a sălii; 
- condiţiile de igienă; 
- protecţia sănătăţii; 
- calitatea apei potabile; 
- nivelul deşeurilor; 
- zonele de fumat; 
- măsurile de prevenire a incendiilor;

- construcţiile auxiliare necesare unui eveniment;

- protecţia împotriva zgomotului; 
- măsurile de siguranţă publică, de siguranţă personală şi protecţia proprietăţii
.

În general, organizatorul evenimentului trebuie să întocmească un plan de securitate al evenimentului, el fiind responsabil pentru îndeplinirea dispoziţiilor prevăzute în planul de siguranţă şi de reglementările de prevenire a incendiilor. 

Operatorul şi organizatorul sunt responsabili pentru furnizarea de informaţii pentru public, planul de securitate şi de alarmare în caz de incendiu trebuind să fie pus într-un loc vizibil, accesibil, şi să fie făcut public inclusiv pe pagina de internet a evenimentului sau promotorului.

Organizatorul evenimentului este responsabil şi pentru angajarea de personal specializat pentru organizarea unui eveniment, precum şi pentru personalul care trebuie să acorde primul ajutor în situaţii de urgenţă. Dacă în planul de siguranţă aprobat, numărul de agenţi de pază este de 10, cel puţin o persoană trebuie să aibă calificarea de organizator de securitate, iar cel puţin trei membri ai echipei trebuie să aibă calificarea de agenţi de pază. 

În scopul protecţiei minorilor, organizatorul evenimentului are dreptul de a limita intrarea acestora la eveniment. Minorii pot participa la manifestări însoţiţi de un adult şi numai după ce îşi dovedesc vârsta, pentru a se preveni servirea cu alcool a minorilor.

Toate manifestările de profil pot avea loc doar cu aprobarea structurilor competente, în cazul capitalei, aceasta fiind autoritatea locală. Spre deosebire de alte proceduri de autorizare pentru furnizarea de servicii, permisul de organizare a unui eveniment nu este o procedură "one-stop-shop". Prin urmare, acordarea unui permis de organizare a unui eveniment nu înseamnă că solicitantul este exonerat de obţinerea altor documente, cum ar fi permisele necesare pentru comerţul cu anumite produse. 

Cererea pentru obţinerea unei licenţe de organizare de spectacole se depune la primăria competentă, trebuind să fie însoţită de un plan de securitate, documentaţia tehnică a imobilului, documentaţia necesară pentru stingerea incendiilor, etc. Organismele administrative sunt implicate în procedura de autorizare privind organizarea evenimentelor culturale sau sportive. 

În cursul procedurii de autorizare
, reprezentanţii organismului administrativ trebuie să inspecteze imobilul respectiv şi să anunţe Serviciul Naţional de Urgenţă cu privire la concluziile trase. Organele administrative au dreptul de a oferi o declaraţie de poziţie în termen de 15 zile, care nu este cuprins în termenul de 30 de zile menţionat mai sus. În cazul în care cererea şi evenimentul îndeplinesc cerinţele legale, autoritatea locală poate emite permisul de organizare de evenimente. După emiterea permisului, evenimentul este consemnat în registrul autorităţii locale.

Beneficiarul permisului de organizare este obligat să raporteze imediat orice modificare a datelor din cerere. Pe baza notificării, autoritatea locală va înregistra modificările menţionate şi va emite un certificat aferent.

Funcţia de bază a Direcţiei Generale Naţionale pentru Managementul Dezastrelor
, aflată în subordinea Ministerului de Interne (NDGDM), este protejarea vieţii şi proprietăţilor populaţiei care locuieşte în Ungaria, asigurarea funcţionării în condiţii de siguranţă a economiei naţionale şi protejarea elementelor care sunt parte componentă a infrastructurii critice. 

Principalele atribuţii vizează:

- prevenirea dezastrelor; 

- efectuarea operaţiunilor de salvare în situaţii de urgenţă civilă; 

- organizarea şi controlul activităţilor de protecţie; 

- eliminarea consecinţelor negative ale acţiunilor care au generat situaţiilor de urgenţă;

- realizarea lucrărilor de reconstrucţie şi reabilitare.

Pentru îndeplinirea sarcinilor, NDGDM dispune de structuri specializate, competente în domeniul securităţii industriale, stingerii incendiilor şi protecţiei civile. Aceasta are competenţe de reglementare, poate dispune controale şi sancţiuni.  

O sarcină importantă este legată de coordonarea sistemului naţional de protecţie împotriva incendiilor. Organele sale locale au capacităţi tehnice profesionale de rezolvare a acestei probleme, precum şi de protecţie, informare şi alertare a populaţiei. Poate dispune controlul brigăzilor municipale de stingere a incendiilor sau a asociaţiilor voluntare de pompieri, care sunt implicate în operaţiunile specifice.

Structurile de pompieri ale administraţiei locale desfăşoară servicii profesionale în domeniul protecţiei contra incendiilor, putând să coopteze structuri de voluntari pentru  întreţinerea, funcţionarea şi dezvoltarea bazelor de lucru municipale.

Departamentul pompierilor profesionişti are următoarele atribuţii:

a) să efectueze operaţiuni de stingere a incendiilor, salvare şi asistenţă în caz de pericol iminent de incendiu sau explozie, punând în aplicare măsurile de securitate stabilite de ministerul de resort;

b) aplică reglementările de securitate în cazul unui incendiu specificate de regulamentele Guvernului;

c) la cererea administraţiei locale, participă la realizarea anumitor sarcini pentru operarea în siguranţă a clădirilor publice care necesită o pregătire specială sau instrumente deosebite;

d) verifică structurile de pompieri locale şi a celor de voluntari.

ROMÂNIA

Categoriile de construcţii şi amenajări pentru distracţii, spectacole sau de alimentaţie publică care se supun autorizării privind securitatea la incendiu sunt următoarele: 

-  construcţii sau amenajări temporare pentru spectacole sau întruniri, cu capacitatea mai mare sau egală cu 200 de locuri pe scaune;

-  clădiri sau spaţii amenajate în clădiri, având destinaţia pentru cultură cu aria desfăşurată mai mare sau egală cu 600 m2;

-  clădiri din categoria monumentelor istorice la care se efectuează modernizări sau schimbări de destinaţie şi intră în circuitul alimentaţiei publice;

-  clădiri sau spaţii amenajate în clădiri, având destinaţia de alimentaţie publică, cu aria desfăşurată mai mare sau egală cu 200 m2;

-    construcţii civile subterane sau spaţii publice amenajate la subsolul, demisolul, podul ori pe acoperişul tip terasă al clădirilor civile, indiferent de destinaţie, aria construită/desfăşurată sau de numărul de persoane.

Dacă este o construcţie pentru spectacole şi/sau întruniri, se solicită autorizaţie de securitate la incendiu numai dacă sunt declarate mai mult de 200 locuri pe scaune. Dacă sala de spectacol este la subsol, managerul trebuie să solicite autorizaţie indiferent  de aria construită  sau numărul de persoane care pot participa la eveniment. 

În cazul sălilor mari, cu o capacitate mare de persoane, sunt necesare măsuri suplimentare de securitate anti-incendiu:

· existenţa hidranţilor interiori în spaţii subterane publice cu suprafaţa mai mare de 600 m2;

· existenţa unei instalaţii automate de stingere a incendiilor, în încăperi din construcţii subterane dacă densitatea de sarcină termică depăşeşte 840 MJ/m2;

· instalaţie de semnalizare şi detectare incendiu la clădiri civile subterane cu aria desfăşurată mai mare de 600 m2 şi două sau mai multe niveluri subterane;

· instalaţie de semnalizare incendiu la clădirile culturale cu aria construită mai mare de 600 m2 şi cu o capacitate mai mare de 300 persoane.


Sălile cu public, cum sunt cele în care se ţin recitaluri sau concerte, sunt clasificate ca săli aglomerate, în funcţie de densitate: 


- sala aglomerată - încăpere distinctă sau grupuri de încăperi cu comunicaţie directă între ele (goluri protejate sau neprotejate, scări rulante sau scări deschise etc.), în care suprafaţa ce-i revine unei persoane este mai mică de 4 m2 şi se pot întruni simultan cel puţin 150 de persoane când sălile sunt situate la etaj şi 200 de persoane când sunt situate la parter; 


- încăperi cu aglomerări de persoane - încăperi în care se pot afla simultan cel puţin 50 de persoane, fiecăreia din acestea revenindu-i o arie de pardoseală mai mică de 4 m2. 


Măsuri anti-incendiu:

· numărul de fluxuri de evacuare: între 50-80 persoane pe un flux;

· dacă acea clădire nu este sală aglomerată (conform criteriilor de mai sus), numărul de persoane într-un flux este de 75; 

· pentru un flux de evacuare, lăţimea minimă a uşii este de 80 cm. Dacă se împarte numărul de persoane declarate la capacitatea unui flux se determină numărul de fluxuri;

· de la subsol, într-un spaţiu cu afluenţă de public, trebuie să existe minimum 2 ieşiri în direcţii diferite.


Organizarea de spectacole la care se utilizează efecte pirotehnice trebuie anunţată ISU, trebuind solicitată asistenţă cu pompieri profesionişti pe timpul spectacolului (de la ISU sau de la un Serviciu privat pentru situaţii de urgenţă), dacă nu există surse de apă. Dacă există hidranţi interiori cu debit şi presiune, poate fi folosit doar personal de supraveghere - minimum 2 persoane.  


Conform Ordinului de ministru nr. 3/2011, la schimbarea destinaţiei unei clădiri sau spaţiu, în funcţie de domeniu, autorizaţia de construcţie poate fi sau nu necesară. În cazul în care este necesară autorizaţia de construcţie, trebuie să fie solicitat un aviz de securitate la incendiu de la Inspectoratul pentru Situaţii de Urgenţă (ISU) de competenţa pompierilor. 


De regulă, Inspectoratul pentru Situaţii de Urgenţă are o planificare anuală a activităţilor în care sunt cuprinse minimum 2 controale la obiective publice, aflate în baza de date.


În funcţie de situaţia operativă din fiecare judeţ, pompierii pot efectua şi controale inopinate, cu o anumită tematică, putând aplica amenzi conform Legii 307/2006.


Agentul economic obligatoriu trebuie să aibă, pe lângă autorizaţia de securitate la incendiu următoarele documente:


-  o identificare şi evaluare de risc de incendiu;


-  un Plan de intervenţie în caz de incendiu;


-  un Plan de evacuare. 


Pentru avize şi autorizaţie PSI, trebuie respectate prevederile Ordinului ministrului nr. 3/2011 şi HG 19/2014 pentru modificarea HG 1739/2006.
Hotărârea Guvernului nr. 915/2015 privind stabilirea criteriilor pentru oprirea funcţionării ori utilizării construcţiilor sau amenajărilor determinate de încălcarea gravă a cerinţei de securitate la incendiu în ceea ce priveşte periclitarea vieţii ocupanţilor şi forţelor de intervenţie, neasigurarea stabilităţii elementelor portante, respectiv a limitării propagării focului şi fumului în interiorul edificiului şi la vecinătăţi prevede că dispunerea măsurii complementare de oprire a funcţionării ori utilizării construcţiilor sau amenajărilor, autorizate din punctul de vedere al securităţii la incendiu, cu aria desfăşurată mai mare de 200 m2, având destinaţia de comerţ, cultură sau turism, se realizează în oricare dintre următoarele situaţii:
a) depăşirea cu mai mult de 10% a numărului de utilizatori pentru care s-a acordat autorizaţia de securitate la incendiu;
b) depăşirea numărului de niveluri supraterane faţă de valoarea de referinţă admisă pentru clădirile cu nivelul V de stabilitate la incendiu/gradul de rezistenţă la foc;
c) desfiinţarea unei căi de evacuare atunci când, potrivit reglementărilor tehnice specifice, se impun două sau mai multe căi de evacuare, în concordanţă cu valoarea de referinţă;
d) reducerea prin elemente de construcţie, cu mai mult de 25% din valoarea de referinţă a înălţimii/lăţimii căilor de evacuare, în condiţiile în care deficienţa nu poate fi înlăturată pe timpul controlului;
e) desfiinţarea instalaţiilor/sistemelor de stingere a incendiilor ori de detectare, semnalizare şi avertizare a incendiului;
f) desfiinţarea instalaţiilor/sistemelor de evacuare a fumului ori a instalaţiilor de iluminat de securitate pentru evacuare, 

respectiv:

a) depăşirea numărului maxim de utilizatori pentru baruri, cluburi, discoteci şi restaurante cu mai mult de 10% din valoarea de referinţă;
b) depăşirea numărului de niveluri supraterane faţă de valoarea de referinţă admisă pentru clădirile cu nivelul V de stabilitate la incendiu/gradul de rezistenţă la foc;
c) neasigurarea numărului minim de căi pentru evacuare faţă de valoarea de referinţă; 

d) reducerea prin elemente de construcţie, cu mai mult de 25% din valoarea de referinţă a înălţimii/lăţimii căilor de evacuare, în condiţiile în care deficienţa nu poate fi înlăturată pe timpul controlului;
e) neechiparea cu instalaţii de stingere a incendiilor ori de detectare, semnalizare şi avertizare a incendiului, în concordanţă cu valoarea de referinţă;
f) neechiparea cu instalaţii/sisteme de evacuare a fumului ori instalaţii de iluminat de securitate pentru evacuare, în concordanţă cu valoarea de referinţă;
g) categorii de construcţii sau amenajări la care nu au fost identificate data realizării documentaţiei tehnice de autorizare a lucrărilor de construcţii sau momentul punerii în funcţiune.

Vârstele minime pentru consumul de alcool şi tutun

	Ţara
	Vârsta minimă pentru consumul de alcool (ani)
	Vârsta minimă pentru cumpărarea de alcool (ani)
	Vârsta minimă pentru fumat
	Vârsta minimă pentru cumpărarea de tutun

	• Austria

• Belgia

• Bulgaria

• Croaţia

• Cehia

• Danemarca

• Estonia

• Finlanda

• Franţa

• Germania

• Grecia

• Irlanda

• Italia

• Letonia

• Lituania

• Olanda

• Polonia

• Portugalia

• Slovacia

• Slovenia

• Spania

• Suedia

• Ungaria

• Marea Britanie
	16 (vin şi bere)

18 (alcool)

-

-

-

-

-

18

18 (alcool 1,2-22%) 
20 (alcool 23-80%) 

18 consum în baruri, restaurante, discoteci

-

-

-

18

-

-

18

-

-

-

-

-

-

-

18

18 (alcool)

16 (bere, vin, cidru) 16 (băuturi slabe)
	16 (vin şi bere)

18 (alcool)

16 (vin şi bere)

18 (alcool)

18

18

18

16 (alcool <16,5%)  
18 (alcool >16,5%) 
18 consum în baruri, restaurante, discoteci

18

18 (alcool 1,2-22%) 
20 (alcool 23-80%) 

18 consum în baruri, restaurante, discoteci

18

16 (vin şi bere)

18 (alcool)

18

18

18

18

18

18

18

16 (vin şi bere)

18 (alcool)

18

18

18

-  pentru < 2,25%
18 (baruri şi restaurante)
,
18 (2,25% - 3,5% in supermarket),
20 în magazine de retail
18

18
16 (băuturi slabe) 
	16

-

-

-

-

-

18

18

-

18

-

18

-

-

18

-

-

18

-

-

-

-

-

16 (Anglia şi Ţara Galilor)

18 (Scoţia şi Irlanda de Nord)
	16

18

18

18

18

18

18

18

18

18

18

18

18

18

18

18

18

18

18

18

18

18

18

18

18 


BIBLIOGRAFIE

· http://www.vigilfuoco.it/aspx/Page.aspx?IdPage=4075

· http://www.vigilfuoco.it/aspx/ReturnDocument.aspx?IdDocumento=52

· http://www.vigilfuoco.it/81-08/pdf/sicurezza_antincendio_inglese.pdf

· http://www.argh.nl/support/verzamel-duits/bgv_cc1-UK-2005.pdf/at_download/file&prev=search

· http://www.koelnkongress.de/wEnglisch/pdf/Safety_regulations_KK.pdf

· http://www.messe-berlin.de/media/mb/mb_dl_en/mb_organizers/mb_media_files

_airport/Safety_regulations.pdf

· case_study_nightclub_fires.pdf

· https://publications.theseus.fi/bitstream/handle/10024/37184/Gronberg_Risto.pdf?sequence=1

· http://www.rescue.ee/et/paasteamet/tuleohutusj2relevalve/juhendid.html

· http://www.rescue.ee/dotAsset/e97cdbd0-78db-4db1-8cdc-d443e4165cdb.pdf

· https://www.riigiteataja.ee/en/eli/525032015009/consolide

· http://www.duzs.hr/page.aspx?PageID=606

· http://www3.westminster.gov.uk/docstores/publications_store/Entertainment%20Rules%20of%20Management%20106.4.pdf

· https://www.gov.uk/government/uploads/system/uploads/attachment_data/file/422195/9294_Small_Mediumt_v2.pdf

· https://www.gov.uk/government/uploads/system/uploads/attachment_data/file/5914/2124406.pdf

· https://en.wikipedia.org/wiki/Legal_drinking_age

· https://en.wikipedia.org/wiki/Smoking_age#Europe

· http://eugo.gov.hu/a-z-index/organisation-music-and-dance-events

· http://www.njt.hu/cgi_bin/njt_doc.cgi?docid=26565.224554

· http://www.epsu.org/IMG/pdf/EPSU_Final_report_on_Labour_Inspection_Services.pdf

· http://www.unece.org/fileadmin/DAM/env/pp/compliance/C2006-16/Response/LitEIAamendmentLaw.pdf

· http://www.cmslegal.com/Hubbard.FileSystem/files/Publication/88240935-6e27-462f-8ab7-00ccaec5ecb6/Presentation/PublicationAttachment/d792919c-5e74-4f22-a302-03512eecae39/CMSLS_0908L5_Hotel%20Law%20Guide_0917_yp.pdf

· http://www.iaapa.org/connect/emea/ride-safety/safety-legislation

· http://webarchive.nationalarchives.gov.uk/20121108165934/http:/www.communities.gov.uk/documents/corporate/pdf/2159418.pdf

· http://www.uclg.org/sites/default/files/gold_iii_-_europe_-_country_sheets.pdf

� http://www.iaapa.org/connect/emea/ride-safety/safety-legislation


� http://www.uclg.org/sites/default/files/gold_iii_-_europe_-_country_sheets.pdf


� Fire Protection Law


� http://www.duzs.hr/page.aspx?PageID=166


� PlanZiSzapodrucjeRepublikeHrvatske.pdf


� https://www.riigiteataja.ee/en/eli/525032015009/consolide


� http://www.finlex.fi/en/laki/kaannokset/2011/en20110379.pdf


� http://www.polytech-bp.fr/piecesjointes/Fiches-Reglementation-2013-LD_1381145787.pdf


� http://www.environ.ie/en/Publications/Community/FireandEmergencyServices/FileDownLoad,18105,en.pdf





� http://www.vigilfuoco.it/aspx/ReturnDocument.aspx?IdDocumento=52


� La nivel european, materialelor de finisare, ornamentale sau cu utilizare specială le sunt atribuite un număr de clase, de la 0 la 5, care indică în ordine crescătoare gradul de participare la ardere. Materialele de clasa 0 sunt non-combustibile.


� Reaction to fire - 4.2.E.FIRE.SEC03-02__Reaction%20to%20fire_.pdf


� http://www.protezionecivile.gov.it/jcms/it/sistema.wp;jsessionid=FBC9E3BC0654F6088357834C5 ACF


321A.worker3


� http://www.vigilfuoco.it/aspx/Page.aspx?IdPage=5374


� http://www3.westminster.gov.uk/docstores/publications_store/Entertainment%20Rules%20of%20


Management%20106.4.pdf


� http://www.legislation.gov.uk/ukpga/2004/21/section/30


� http://www.legislation.gov.uk/ukpga/2004/36/contents


� http://www.sis.se/byggnadsmaterial-och-byggnader/byggnader/%C3%B6vrigt/ss-en-138142005


� http://eugo.gov.hu/a-z-index/organisation-music-and-dance-events


� Legea CXL/2004 privind regulile generale ale procedurilor şi serviciilor administrative


� http://www.katasztrofavedelem.hu/index2.php?pageid=szervezet_intro&lang=eng


� Legea sănătăţii interzice vânzarea de băuturi alcoolice persoanelor sub 18 ani, dar nu şi consumul lor.


� Vânzarea alcoolului către minori se pedepseşte cu amendă sau închisoare de la 1 la 2 ani. Consumul în sine nu este interzis prin lege.


� Deşi nu există nici o limită de vârstă pentru consumul de alcool în Danemarca, există prevederi legale care împiedică minorii să cumpere alcool: - vârsta pentru cumpărarea din magazine a băuturilor cu un procent de alcool cuprins între 1,2% şi 16,5% este de 16 de ani; - vârsta pentru cumpărarea din magazine a băuturilor cu un procent de alcool mai mare de 16,5% este de 18 de ani. 


� Lanţurile de magazine solicită actul de identitate al tânărului care doreşte să cumpere produse alcoolice şi pot refuza vânzarea acestor produse când adultul e însoţit de un minor. Vânzarea de alcool către un minor e considerată infracţiune. În privat, servirea cu alcool a unui minor este considerată o infracţiune în cazul în care conduce la beţie, precum şi alte circumstanţe.


� Nu există nici o limită de vârstă pentru consumul de alcool, dar vânzarea de alcool unui minor (sub 18 ani) este infracţiune, amenda fiind de 7.500 de euro.


� Consumul de alcool în public este interzis pentru minori.


� Este interzisă cumpărarea produselor alcoolice de către minori sau de către o terţă persoană pentru un minor. De asemenea, este interzis consumul de alcool într-un spaţiu public de către un minor, dar cei sub 18 ani pot consuma alcool într-o reşedinţă privată, atunci când există acordul unui părinte sau tutore. 


� Vânzarea băuturilor alcoolice pentru persoanele sub 18 ani în magazine, se sancţionează cu amendă de la 250 la 1000 euro. Servirea băuturilor alcoolice la persoanele cu vârsta sub 16 ani constituie infracţiune şi se pedepseşte cu închisoare de până la un an.


� Vârsta legală pentru achiziţionarea de băuturi alcoolice este de 18 ani. Pentru persoanele cu vârsta de 16 ani, consumul de alcool este permis cu acceptul părinţilor.


� Consumul băuturilor alcoolice în public este interzis.


� Este ilegală comercializarea produselor alcoolice persoanelor sub 18 ani, amenda fiind cuprinsă între 30.000 şi 600.000 de euro.


� Multe cluburi aleg să aibă limite de vârstă mai mari de 18 ani, de obicei 20 sau 23 de ani. Nu există o limită de vârstă pentru consumul de alcool, dar este ilegal de a vinde băutură minorilor cu vârsta mai mică de 18 ani. 


� Vârsta minimă este reglementată la nivelul fiecărui land, dar la nivel naţional este de 16 de ani. În niciun land nu este legală vânzarea produselor din tutun unei persoane cu vârsta sub 16 ani, precum şi consumul de către o persoană sub vârsta de 16 ani, în orice loc public.


� Este interzisă vânzarea produselor din tutun tinerilor sub 16 ani, precum orice fel de publicitate pentru produsele din tutun.


� Este ilegală comercializarea produselor din tutun minorilor. Orice agent de vânzari are responsabilitatea de a se asigura că persoana respectivă are vârsta de 18 ani, trebuind să solicite un act de identitate.


� Vânzarea produselor din tutun persoanelor cu vârsta mai mică de 18 ani este interzisă. 


� Vârsta minimă pentru a cumpăra produse din tutun sau de a fuma în public este de 18 ani. 


� Este ilegal de a vinde produse din tutun persoanelor cu vârsta sub 18 ani. Sancţiunea este amenda de la 250 la 1000 euro. Dacă legea este încălcată de mai multe ori, amenda creşte de la 500 la 2000 euro, luându-se şi măsura revocării licenţei pe o perioadă de 3 luni.


� Fumatul este interzis prin lege în toate clădirile publice şi în mijloacele de transport public.


� Este ilegală comercializarea produselor din tutun sau a altora conexe, de exemplu, ţigări electronice, unei persoane cu vârsta sub 18 ani

